N-Korea laat missielkommer styg | Netwerk24
N-Korea laat missielkommer styg
22 Desember 2019 19:25
Noord-Korea het 'n struktuur aangebou by 'n fabriek wat verbind word met die vervaardiging van interkontinentale ballistiese missiele, het NBC News Sondag berig.
Dit het kommer laat toeneem dat dié muishondstaat toetse gaan hervat van wapens wat Amerika kan bereik.
Kim Jong-oen Foto: Reuters
Die kommersiële satellietbeeldmateriaal van Planet Labs toon 'n tydelike struktuur wat 'n lanseerderarm vir sulke langafstandmissiele kan huisves, berig NBC.
Noord-Korea het nou al verskeie wapentoetse gedoen terwyl Kim Jong-oen, Noord-Korea se leier, die spertyd nader wat hy aan pres. Donald Trump van die VSA gestel het om met beter voorwaardes vorendag te kom vir onderhandelinge tussen die twee lande.
Die twee lande het onlangs hul beledigings van en dreigemente teen mekaar hervat, met Noord-Korea wat waarsku dat hy 'n keuse van "Kersgeskenke" vir Trump voorberei, afhangend van dié se reaksie (op die spertyd).
Noord-Korea het in November 2017 'n interkontinentale ballistiese missiel gelanseer, wat 'n deurbraaktoets was en Kim se vermoë getoon het om kernplofkoppe na die hele Amerikaanse grondgebied te kan dra. Kim het daarna sy kernwapenprogram as "voltooid" verklaar en het gesprekke met Suid-Korea en later met Trump aan die gang gekry. – Bloomberg